Poliţiştii buzoieni au făcut public un nou caz de evaziune fiscală, după afacerile ilegale cu mobilă de lux din comuna Calvini. Potrivit unui comunicat de presă emis de IPJ Buzău este vorba despre o societate care are ca domeniu de activitate comerţul cu materiale de construcţii. Vineri, poliţiştii au pus în aplicare mai multe mandate de percheziţii la sediile societăţii dar şi la domiciliul administratorului firmei.
"La acest moment, în cadrul acţiunii JUPITER, sub coordonarea Parchetului de pe lângă Înalta Curte de Casaţie şi Justiţie şi Inspectoratului General al Poliţiei Române, poliţiştii de investigare a criminalităţii economice din cadrul Inspectoratului de Poliţie Judeţean Buzău, sub coordonarea Parchetului de pe lângă Tribunalul Buzău, pun în executare 4 mandate de percheziţie, 3 la sediul unor firme şi una domiciliară, în municipiului Buzău, într-un dosar penal privind săvârşirea infracţiunii de evaziune fiscală", anunţă IPJ Buzău.
Potrivit unui comunicat trimis de IPJ Buzău, timp de patru ani, patronul societăţii nu ar fi plătit nicio taxă la stat, iar când instituţiile de control îi călcau pragul, refuza să le arate evidenţele contabile ale societăţii.
Administratorul societătăţii este un bărbat de 67 de ani, iar prejudiciul cauzat bugetului de stat prin activităţile ilegale este estimat la peste 1.840.000 de lei.
"Din cercetări a reieşit că, în perioada 2015 - 2019, în calitate de administrator al unei societăţi comerciale, un bărbat, de 67 de ani ar fi ascuns sursele impozabile în scopul sustragerii de la îndeplinirea obligaţiilor fiscale, precum plata taxei pe valoare adăugată sau a diferitor categorii de impozite, modalitate prin care ar fi cauzat bugetului de stat un prejudiciu estimat la peste 1.840.000 de lei. Mai mult, în perioada 2020 - 2021, bărbatul ar fi refuzat, în mod repetat, să pună la dispoziţia reprezentanţilor instituţiilor cu atribuţii de control financiar/fiscal, evidenţele contabile ale societăţii", informează IPJ Buzău.
Totodată, acesta nu ar fi putut justifica un stoc de marfă, reprezentând materiale de construcţii, în valoare de peste 3.446.000 de lei.
Percheziţiile se desfăşoară în baza autorizaţiilor emise de Tribunalul Buzău. Facem precizarea că, pe întreg parcursul procesului penal, persoanele cercetate beneficiază de drepturile şi garanţiile procesuale prevăzute de Codul de procedură penală, precum şi de prezumţia de nevinovăţie.